Justis- og beredskapsdepartementet

Kap. 440

Prop. 211 S

(2020–2021)

Proposisjon til Stortinget (forslag til stortingsvedtak)

Endringer i statsbudsjettet 2021 under   
Justis- og beredskapsdepartementet   
(økonomisk tiltak i møte med pandemien)

Tilråding fra Justis- og beredskapsdepartementet 4. juni 2021,   
godkjent i statsråd samme dag.  
(Regjeringen Solberg)

# Innledning

Justis- og beredskapsdepartementet legger i denne proposisjonen frem forslag til endring i bevilgningen på kap. 440 Politiet, post 01 Driftsutgifter i statsbudsjettet 2021.

# Forslag om endringer

Kap. 440 Politiet

Post 01 Driftsutgifter

I Prop. 195 S (2020–2021) Tilleggsbevilgninger og omprioriteringer i statsbudsjettet 2021 har regjeringen foreslått å øke bevilgningen på posten med 153,9 mill. kroner til 20,1 mrd. kroner.

Politiets samlede oppgaveportefølje er stor og presset som følge av pandemien. En forventet økning i trafikkvolumet vil utfordre kapasiteten i politiets grensekontroll til å kunne gjennomføre innreisekontrollen med den nødvendige kvaliteten for å sikre et effektivt bidrag til vern mot importsmitte. For å avhjelpe situasjonen foreslår regjeringen at politiet får midler til å ansette 100 politiutdannede i 2021. Flere av disse vil kunne ansettes fra årets avgangskull ved Politihøgskolen. På denne bakgrunn foreslår regjeringen å øke bevilgningen på posten med 59,8 mill. kroner.

Videre foreslår regjeringen at politiet får fullmakt til å overskride bevilgningen under kap. 440 Politiet, post 01 Driftsutgifter med til sammen 20 mill. kroner til flere midlertidige politistillinger i 2021, dersom det er nødvendig for raskt å kunne sette i verk nødvendige tiltak i innreisekontrollen for å håndtere pandemien, jf. forslag til romertallsfullmakt.

Justis- og beredskapsdepartementet

tilrår:

At Deres Majestet godkjenner og skriver under et framlagt forslag til proposisjon til Stortinget om endringer i statsbudsjettet 2021 under Justis- og beredskapsdepartementet (økonomisk tiltak i møte med pandemien).

Vi HARALD, Norges Konge,

stadfester:

Stortinget blir bedt om å gjøre vedtak om endringer i statsbudsjettet 2021 under Justis- og beredskapsdepartementet (økonomisk tiltak i møte med pandemien) i samsvar med et vedlagt forslag.

Forslag

til vedtak om endringer i statsbudsjettet 2021 under Justis- og beredskapsdepartementet (økonomisk tiltak i møte med pandemien)

I

I statsbudsjettet for 2021 blir det gjort følgende endringer:

Utgifter:

04N1xx2

|  |  |  |  |
| --- | --- | --- | --- |
| Kap. | Post | Formål | Kroner |
| 440 |  | Politiet |  |
|  | 01 | Driftsutgifter, forhøyes med | 59 750 000 |
|  |  | fra kr 20 008 228 000 til kr 20 067 978 000 |  |

II

Fullmakt til å overskride gitt bevilgning:

Stortinget samtykker i at Justis- og beredskapsdepartementet i 2021 kan overskride bevilgningen under kap. 440 Politiet, post 01 Driftsutgifter med til sammen 20 mill. kroner til flere midlertidige politistillinger i 2021 dersom det er nødvendig for raskt å kunne sette i verk nødvendige tiltak i innreisekontrollen for å håndtere pandemien.